Politiinspektør ved Syd- og Sønderjyllands Politi Jens Langdal er opmærksom på, at man risikerer at visitere borgere, som ikke har gjort noget og heller ikke har del i bandekonflikten i Esbjerg.

Læs også : Bandekrig presser skadestue: Sygeplejersker er utrygge og går med overfaldsalarm

Men samtidig er det et nødvendigt værktøj, siger han.

- Når vi anvender et redskab som visitationszone, er det fordi ting er eskaleret for de to grupperinger. Vi anvender redskabet for at få våbnene ud af omløb til gavn for hele det danske samfund.

Visitationszonen i Esbjerg er den eneste i Danmark lige nu. På den københavnske vestegn var to områder indtil 6. juli markeret som visitationszoner.

Visitationszoner kan ramme skævt

Line Lerche Mørck, der er professor i bandekriminalitet ved DPU på Aarhus Universitet, peger på, at en visitationszone ofte rammer skævt og marginaliserer i forvejen udsatte grupper.

Læs også : Sådan er reglerne: Politiet må ikke bare visitere folk

- Etniske minoriteter føler sig i forvejen set skævt til. De føler, at de har dårligere rettigheder, og at de bliver kontrolleret mere. De følelser bliver forstærket, når de gang på gang skal tømme deres bil og bliver visiteret, mens andre kigger på.

Både Jacob Mchangama og Line Lerche Mørck understreger, at de udtaler sig generelt om visitationszoner.